CELEX: 32021R0574
Language: el
Date: 2021-03-30 00:00:00
Title: Εκτελεστικός κανονισμός (ΕΕ) 2021/574 της Επιτροπής της 30ής Μαρτίου 2021 για την τροποποίηση των εκτελεστικών κανονισμών (ΕΕ) 2017/375 και (ΕΕ) αριθ. 540/2011 όσον αφορά τους όρους έγκρισης της δραστικής ουσίας prosulfuron (προσουλφουρόνη) (Κείμενο που παρουσιάζει ενδιαφέρον για τον ΕΟΧ)

8.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/574 ΤΗΣ ΕΠΙΤΡΟΠΗΣ
         της 30ής Μαρτίου 2021
         για την τροποποίηση των εκτελεστικών κανονισμών (ΕΕ) 2017/375 και (ΕΕ) αριθ. 540/2011 όσον αφορά τους όρους έγκρισης της δραστικής ουσίας prosulfuron (προσουλφουρόνη)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 στοιχείο γ),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2017/375 της Επιτροπής (2) ανανέωσε την έγκριση της δραστικής ουσίας prosulfuron ως υποψήφιας για υποκατάσταση ουσίας, σύμφωνα με τον κανονισμό (ΕΚ) αριθ. 1107/2009.
                  
               
                     (2)
                  
                  
                     Η έγκριση της δραστικής ουσίας prosulfuron, όπως ορίζεται στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3), περιλάμβανε περιορισμό σύμφωνα με τον οποίο η χρήση της ουσίας prosulfuron θα πρέπει να περιορίζεται σε μία εφαρμογή ανά τριετία στον ίδιο αγρό σε μέγιστη δόση 20 g δραστικής ουσίας ανά εκτάριο.
                  
               
                     (3)
                  
                  
                     Σύμφωνα με το άρθρο 7 παράγραφος 1 του κανονισμού (ΕΚ) αριθ. 1107/2009, στις 12 Οκτωβρίου 2016 η εταιρεία Syngenta Crop Protection AG υπέβαλε αίτηση στο κράτος μέλος που είχε οριστεί εισηγητής, τη Γαλλία, με την οποία αίτηση ζητούσε τροποποίηση των όρων έγκρισης της ουσίας prosulfuron προκειμένου να καταργηθεί ο εν λόγω περιορισμός. Διαπιστώθηκε ότι η αίτηση έγινε δεκτή από το κράτος μέλος που είχε οριστεί εισηγητής.
                  
               
                     (4)
                  
                  
                     Το κράτος μέλος που είχε οριστεί εισηγητής αξιολόγησε την τροποποιημένη χρήση της δραστικής ουσίας prosulfuron σε σχέση με τις δυνητικές επιδράσεις στην ανθρώπινη υγεία, στην υγεία των ζώων και στο περιβάλλον σύμφωνα με τις διατάξεις του άρθρου 4 του κανονισμού (ΕΚ) αριθ. 1107/2009, και κατάρτισε αναθεωρημένη έκθεση για την αξιολόγηση της ανανέωσης, την οποία υπέβαλε στην Ευρωπαϊκή Αρχή για την Ασφάλεια των Τροφίμων (στο εξής: η Αρχή) και στην Επιτροπή στις 5 Απριλίου 2018.
                  
               
                     (5)
                  
                  
                     Σύμφωνα με το άρθρο 12 παράγραφος 1 του κανονισμού (ΕΚ) αριθ. 1107/2009, η Αρχή διαβίβασε την αναθεωρημένη έκθεση για την αξιολόγηση της ανανέωσης στην αιτούσα και στα κράτη μέλη για υποβολή παρατηρήσεων και τη δημοσιοποίησε. Σύμφωνα με το άρθρο 12 παράγραφος 3 του κανονισμού (ΕΚ) αριθ. 1107/2009, ζητήθηκαν πρόσθετες πληροφορίες από την αιτούσα. Η Γαλλία αξιολόγησε τις πρόσθετες πληροφορίες και υπέβαλε αναθεωρημένη έκθεση για την αξιολόγηση της ανανέωσης στην Επιτροπή και στην Αρχή στις 28 Φεβρουαρίου 2019.
                  
               
                     (6)
                  
                  
                     Στις 15 Ιουνίου 2020 η Αρχή κοινοποίησε στην Επιτροπή το συμπέρασμά της (4) σχετικά με το αν η τροποποιημένη χρήση της δραστικής ουσίας prosulfuron μπορεί να αναμένεται ότι θα πληροί τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009.
                  
               
                     (7)
                  
                  
                     Στις 23 Οκτωβρίου 2020 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών προσθήκη στην έκθεση ανασκόπησης για την ουσία prosulfuron και σχέδιο κανονισμού.
                  
               
                     (8)
                  
                  
                     Ζητήθηκε από την αιτούσα να υποβάλει παρατηρήσεις σχετικά με την προσθήκη στην έκθεση ανασκόπησης.
                  
               
                     (9)
                  
                  
                     Έχει αποδειχτεί για μία ή περισσότερες αντιπροσωπευτικές χρήσεις ενός τουλάχιστον φυτοπροστατευτικού προϊόντος που περιέχει την ουσία prosulfuron ότι, όταν το φυτοπροστατευτικό προϊόν εφαρμόζεται σε ετήσια βάση, πληρούνται τα κριτήρια έγκρισης που προβλέπονται στο άρθρο 4 του κανονισμού (ΕΚ) αριθ. 1107/2009. Ως εκ τούτου, είναι σκόπιμο να καταργηθεί ο περιορισμός χρήσης της ουσίας prosulfuron σε μία εφαρμογή ανά τριετία στον ίδιο αγρό με μέγιστη δόση 20 g δραστικής ουσίας ανά εκτάριο.
                  
               
                     (10)
                  
                  
                     Συνεπώς, οι εκτελεστικοί κανονισμοί (ΕΕ) 2017/375 και (ΕΕ) αριθ. 540/2011 θα πρέπει να τροποποιηθούν αναλόγως.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2017/375
            Το παράρτημα I του εκτελεστικού κανονισμού (ΕΕ) 2017/375 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) 2017/375 της Επιτροπής, της 2ας Μαρτίου 2017,για την ανανέωση της έγκρισης της δραστικής ουσίας prosulfuron ως υποψήφιας για υποκατάσταση ουσίας, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής. (ΕΕ L 58 της 4.3.2017, σ. 3).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (4)  EFSA (Ευρωπαϊκή Αρχή για την Ασφάλεια των Τροφίμων), 2020. Conclusion on the peer review of the pesticide risk assessment of the active substance prosulfuron. (Συμπέρασμα σχετικά με την επιστημονική επανεξέταση από ομοτίμους της εκτίμησης κινδύνου από φυτοπροστατευτικά προϊόντα όσον αφορά τη δραστική ουσία prosulfuron.) EFSA Journal 2020·18(7):6181, 20 σσ. https://doi.org/10.2903/j.efsa.2020.6181
      
      
         
            ΠΑΡΑΡΤΗΜΑ I
            Στο παράρτημα I του εκτελεστικού κανονισμού (ΕΕ) 2017/375, το κείμενο της στήλης «Ειδικοί όροι» αντικαθίσταται ως εξής:
            «Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία prosulfuron συμπεριλαμβανομένης της προθήκης της, και ιδίως τα προσαρτήματά της I και II.
            Κατά τη συνολική αξιολόγηση, τα κράτη μέλη δίνουν ιδιαίτερη προσοχή:
            
                        —
                     
                     
                        στην προστασία των υπόγειων υδάτων, όταν η ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά,
                     
                  
                        —
                     
                     
                        στην προστασία των καταναλωτών, λαμβανομένης υπόψη της έκθεσης σε μεταβολίτες της ουσίας prosulfuron·
                     
                  
                        —
                     
                     
                        στον κίνδυνο για τα μη στοχευόμενα χερσαία και υδρόβια φυτά.
                     
                  Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου.»
         
      
      
         
            ΠΑΡΑΡΤΗΜΑ II
            Στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011, το κείμενο της στήλης «Ειδικοί όροι» της σειράς 6, prosulfuron, αντικαθίσταται ως εξής:
            «Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία prosulfuron συμπεριλαμβανομένης της προθήκης της, και ιδίως τα προσαρτήματά της I και II.
            Κατά τη συνολική αξιολόγηση, τα κράτη μέλη δίνουν ιδιαίτερη προσοχή:
            
                        —
                     
                     
                        στην προστασία των υπόγειων υδάτων, όταν η ουσία χρησιμοποιείται σε περιοχές με ευαίσθητα εδαφικά και/ή κλιματικά χαρακτηριστικά,
                     
                  
                        —
                     
                     
                        στην προστασία των καταναλωτών, λαμβανομένης υπόψη της έκθεσης σε μεταβολίτες της ουσίας prosulfuron,
                     
                  
                        —
                     
                     
                        στον κίνδυνο για τα μη στοχευόμενα χερσαία και υδρόβια φυτά.
                     
                  Οι όροι χρήσης περιλαμβάνουν, κατά περίπτωση, μέτρα άμβλυνσης του κινδύνου.»